b'\n_START_ARTICLE_\nBruniranje\n_START_PARAGRAPH_\nBrun\xc3\xadranje je na\xc4\x8din protikorozijske mehanske za\xc5\xa1\xc4\x8dite kovin, ki temelji na kemijski spremembi povr\xc5\xa1ine kovine z razli\xc4\x8dnimi snovmi. Za razliko od galvanizacije, pri katerem povr\xc5\xa1ine kovinskih predmetov s pomo\xc4\x8djo elektrolize prevle\xc4\x8demo s tanko plastjo druge kovine, zaradi \xc4\x8desar se spremeni mera in druge mehanske lastnosti kovinskega predmeta, gre pri bruniranju za celostno za\xc5\xa1\xc4\x8dito. Pri bruniranju tako ni dodatnega nanosa na obdelovanec, zaradi \xc4\x8desar ne pride do sprememb razse\xc5\xbenosti obdelovanega predmeta. Predmet po obdelavi tudi ne izgubi povr\xc5\xa1inske trdnosti. Z dodatno za\xc5\xa1\xc4\x8dito (emulzija in posebna olja) se z bruniranjem dosega za\xc5\xa1\xc4\x8dita pred rjo.\n_START_SECTION_\nUporaba\n_START_PARAGRAPH_\nBruniranje se lahko izvaja le na negalvaniziranih predmetih, obdelovanec pa po postopku postane zna\xc4\x8dilno \xc4\x8drne barve, ki ne odbija svetlobe. Dodatna prednost bruniranja pred galvaniziranjem je, da lahko brunirane dele brez vnaprej\xc5\xa1nje priprave varimo, pri tem pa ne nastajajo strupeni plini._NEWLINE_Bruniranje se uporablja predvsem v oro\xc5\xbearstvu, kjer s tem hkrati za\xc5\xa1\xc4\x8ditimo oro\xc5\xbeje pred korozijo in hkrati prepre\xc4\x8dimo ne\xc5\xbeelene odboje svetlobe. Razen na oro\xc5\xbeju se ta postopek uporablja tudi pri za\xc5\xa1\xc4\x8diti strojnih delov, rezilnih in strojnih orodij, avtomobilskih delov, le\xc5\xbeajev, vzmeti, pohi\xc5\xa1tvenih delov, ...'